钦定古今图书集成/明伦汇编/家范典/第010卷
## 钦定古今图书集成/明伦汇编/家范典/第010卷

| 钦定古今图书集成 明伦汇编 第十卷 |

| |

第十卷目录

祖孙部纪事三

祖孙部杂录

祖孙部外编

家范典第十卷

《宋史英宗高皇后传》：“后生神宗皇帝、岐王颢、嘉王𫖳。
神宗立，尊为皇太后。元丰八年，帝不豫浸剧，宰执王
珪等入问疾，乞立延安郡王为皇太子，太后权同听
政，帝颔之。珪等见太后帘下，后泣，抚王曰：‘儿孝顺，自
官家服药，未尝去左右，书佛经以祈福，喜学书，已诵
《论语》七卷，绝不好弄’。乃令王出帘外见珪等，珪等再”
拜谢且贺。是日降制，立为皇太子。初，岐、嘉二王日问
起居，至是令毋辄入。又阴敕中人梁惟简，使其妻制
十岁儿一黄袍，怀以来，盖密为践祚仓卒备也。哲宗
嗣位，尊为太皇太后。

《任布传》：布知越州，有祖讼其孙者，醉酒詈我，已而自
悔，哭于庭曰：“我老无子，赖此孙以为命也。”布闻之，贷
其死，上书自劾，朝廷亦不之责。

《王钦若传》：“钦若字定国，临江军新喻人。父仲华，侍祖
郁官鄂州。会江水暴至，徙家黄鹤楼，汉阳人望见楼
上若有光景，是夕钦若生。钦若早孤，郁爱之。太宗伐
太原时，钦若才十八，作《平晋赋论》献行在。郁为濠州
判官，将死，告家人曰：吾历官逾五十年，慎于用刑，活
人多矣，后必有兴者，其在吾孙乎。”

《宋德之传》：德之字正仲，蜀州人。大父耕性刚，一朝弃
官去，莫知所终。从父廉语德之曰：吾昔至临安府，有
言蜀有宋宣教者，过浙江而去，吾适越求之，则入四
明矣。德之渡浙江寻访至雪窦，有蜀僧言：闻诸耆老
云：山后有烂平山，有三居士焉，其一宋宣教也。德之
跻攀至烂平，见丹灶，置祠其上而归。
《李虚己传》：虚己“字公受，五世祖盈，自光州从王潮徙
闽，遂家建安。父寅，有清节，仕江南李氏，至诸司使。江
南国除，授殿前承旨，辞不拜。时伪官皆入留京师，而
寅母独在江南，乃遣其长子归养。举进士，起家为衢
州司理参军。母老，弃官以归。虚己亦中进士第，历沈
丘县尉，知城固县，改大理评事，累迁殿中丞，提淮南”
茶场，召知荥州，未行，改遂州。时太宗励精政事，尝手
书累二十馀纸曰：“公勤洁己，奉法除奸，惠爱临民者，
乃可书为《劳绩》。”月给奉以实钱，命有司择群臣以治
最闻者赐之，仍谕曰：“除奸之要，在乎奉法，不可因以
生事。”时虚己被赐，因献诗自陈父子遭遇，荣及祖母。
帝悦，为批其纸尾曰：“虚己学古入官，荣亲事生，奉书
为郡，欲布新规，朕得良二千石矣。”遂赐五品服，又赐
其祖母钱五十万，命翰林学士张洎会两制、三馆儒
臣遍阅所批诏。其后以南郊恩封群臣母、妻，虚己又
请罢其妻封，以授祖母，诏悉封之，世以为荣。

《范镇传》：祖禹幼孤，叔祖镇抚育如己子。祖禹自以既
孤，每岁时亲宾庆集，惨怛若无所容。闭门读书，未尝
预人事。既至京师，所与交游，皆一时闻人。镇器之曰：
“是儿天下士也。”

《程公许传》：“公许字季与。少知孝敬。大母侯疾，公许不
交睫者数月。病革，尝其痰沫。既卒，哀毁如制。”

《张伯威传》：伯威调神泉尉，大母黄年九十八，不忍之
官，黄得血痢疾频殆，伯威剔左臂肉食之，遂愈。
《陈洪进传》：洪进子文显、文颢、文𫖮、文顼，本文显子。初，
洪进在泉州，有相者言一门受禄，当至万石。时洪进
与三子皆领州郡，而文顼始生，乃以文顼为子，欲应
其言。

《燕懿王德昭传》：“德昭子惟吉，字国祥，母郑国夫人陈
氏。惟吉生甫弥月，大祖命辇至内廷，择二女媪养视
之，或中夜号啼，必自起抚抱。三岁作弱弓轻矢，植金
钱为的，俾之戏射，十发八中，帝甚奇之。五岁日读书
诵诗。帝尝射飞鸢，一发而中，惟吉从旁雀跃，喜甚。帝
亦喜，铸黄金为奇兽瑞禽赐之。常乘小乘舆及小鞍
鞁马，命黄门拥抱，出入常从。太祖崩，惟吉才六岁，昼
夜哀号，孝章皇后慰谕再三，始进𫗴粥。惟吉好学，善
属文，性至孝，孝章皇后抚养备至，亲为栉沐。咸平初，
以太祖、孝章画像、服玩、器用赐惟吉，岁时奠享，哀慕
甚至。每诵诗至《蓼莪》篇，涕泗交下，宗室推其贤孝。”
《吴荣王颢传》：“颢字仲明，慈圣光献太后”之服，易月当
除。颢曰：“身为孙而情文阙然，若是可乎？请如《心丧礼》，
须上禫除即吉。”诏可。

《戚同文传》：“同文幼孤，祖母携育于外氏，奉养以孝闻。
祖母卒，昼夜哀号，不食数日，乡里为之感动。”

《刘廷翰传》：“廷翰少孤，其大父以上皆不逮事，忘其家讳，上为撰名，亲书赐之。”

《王继英传》：继英知枢密院，小心慎靖，以勤敏称，上倚
赖之。景德初，授枢密使。旧制，枢密院使祖母及母止
封郡太夫人，有诏特加国封。

《张平传》：平子昭远，昭远母弟昭懿祖母郭氏尝对昭
远母指昭远曰：“此儿有贵相，他日必至公侯。”指昭懿
曰：“此儿奉钱过二万，不能胜矣。”果皆如其言。

《雷德骧传》：“德骧与子有邻，淳化二年，为其婿如京副
使卫濯讼有邻子秘书省校书郎孝先内乱。帝素怜
德骧忽暴扬其丑，不以孝先属吏，止除名，配德均州。
德骧坐失教，责授感德军行军司马，并其子少府少
监。有终责授衡州团练副使。德骧因惭愤成疾，二年
卒。”

《晏敦复传》：敦复，字景初，丞相殊之曾孙。静默如不能
言，立朝论事无所避。帝尝谓之曰：“卿鲠峭敢言，可谓
无忝尔祖矣。”

《江万里传》：万里字子远，都昌人。自其父煜始业儒，大
父璘乡称善人。其邻史知县者夸其能杖哗健士，璘
俛首不答，归语煜曰：“史祖父故寒士，今居官以杖，士
人自憙于我，心有不释然。审尔，史氏且不昌，汝其戒
之。”是夕煜妻陈梦一贵人入其家曰：“以汝家长有善
言故来。”已而有娠，生万里。

《寇瑊传》：“瑊字次公，少孤，鞠于祖母王氏。及豋朝，以妻
封邑回授之。”朝臣得回封祖母自瑊始。

《杨亿传》：“亿字大年。祖文逸，南唐玉山令。亿将生，文逸
梦一道士，自称怀玉山人来谒。未几，亿生。有毛被，体
长尺馀，经月乃落。七岁能属文，下笔立成。”

《孙永传》：永字曼叔，十岁而孤，祖给事中冲列为子，行
荫将作监主簿，肄业西学。郡试常第一，冲戒之曰：“洛
阳英隽所萃，汝年少，不宜多上人。”自是不复试。冲卒，
丧除，复列为孙。

《韩肖胄传》：肖胄曾祖琦，父治。琦守相，作昼锦堂，治作
荣归堂，肖胄又作荣事堂，三世守乡郡，人以为荣。
《朱娥传》：娥，越州上虞朱回女也。母早亡，养于祖媪。娥
十岁，里中朱颜与媪竞，持刀欲杀媪，一家惊溃，独娥
号呼突前，拥蔽其媪，手挽颜衣，以身下坠颜刀曰：“宁
杀我，毋杀媪也。”媪以娥故得脱。娥连被数十刀，犹手
挽颜衣不释，颜忿恚，断其喉以死。事闻，赐其家粟帛。
其后会稽令董皆为娥立像于曹娥庙，岁时配享焉。
《童八娜传》：“八娜，鄞之通远乡，建奥人，虎衔其大母女
手拽虎尾，祈以身代，虎为释其大母，衔女以去。时林
栗侍亲官其地，尝目睹之，已而为守，以闻于朝，祠祀
之。”

《吕蒙正传》：“蒙正字圣功，咸平六年授太子太师，封蔡
国公，又封许。景德二年春，表请归洛。陛辞日，肩舆至
东园门，命二子掖以升殿。蒙正至洛，有园亭花木，日
与亲旧宴会，子孙环列，迭奉寿觞，怡然自得。”

《李迪传》：迪以太子太傅致仕，子东之拜太子太保，肃
之、承之，皆龙图阁直学士。及之以太中大夫致仕，东
之子孝基，字伯始，进士高第，唱名至墀下，仁宗顾侍
臣曰：“此李迪孙邪？”能世其家，可尚也。

《洞微志》：太平兴国中，李守中过海至琼州界，逢一翁，
自称杨遐举，年八十一，邀守中见其父曰：“叔连，年百
二十二，祖宋卿年百九十五，梁上鸡窠中小儿出头
下视宋卿曰：‘此九代祖不语不食，不知其年，朔望子
孙拜列而已’。”

《青箱杂记》：李复圭三世皆知滑州。天圣中，其祖康靖
公若谷知。庆历中，其父邯郸公淑又知。及后八年，复
圭又知。前此，邯郸公尝迎侍康靖公，题诗于州廨曰：
“滑守如今是世官，阿戎出守自金銮。郡人莫讶留题
别，孙息期同住此看。”后复圭刻石记其事。一日仰承
诒训，允契冥兆，兹亦异也。

《清波杂志》：“洪君番江先人为郡幕时，祖母留乡里，洪
每值正至必以书送寿，酒外题状上太夫人，凡疗病
有视者，皆属先人。既以书往，翌日再展状谢。此等礼
数度前哲常行之，特今创见。”

向在建康，于邻人狄似处见其五世祖武襄公收侬
智高时所带铜面具及所佩牌，上刻真武像，世言武
襄乃真武神也。又出使相，判陈州，告身皆五色金花
绫纸十七张，晕锦褾袋、犀轴、紫丝网皆备。后于友人
欧阳儁处得其远祖文忠公，自初进擢至赠谥纶诰，
一无遗者，可谓故物，不愧郑公之笏，两家其能终保
存耶？

陈亚藏书千卷，名画一千馀轴，晚年复得华亭双鹤
及怪石异花，作诗戒其后曰：“满室图书作典坟，华亭
仙客岱云根。他年若不和根卖，便是吾家好子孙。”
郑顾道侍郎居上饶，享高寿，其《除夕》小诗：“可是今年
老也无，儿孙次第饮扶苏。一门骨肉知多少，日出高
时到老夫。”

曾祖视，王荆公为中表既干，撰上世墓志数种，托元

治改刻他文，偶族叔祖元仲与之素厚，争之力，责以
大义，尹谢焉。今在南山满觉院。

王鉴七岁不能言，其祖喜其风骨之美，遇物诲之。一
日携至池上，祖曰：“水马池中走。”即对曰：“游鱼波上浮。”
后至台阁。

《闻见前录》：光献太皇太后元丰四年春感疾，以文字
一函封𫔎甚密，付神宗曰：“俟吾死开之，唯不可因此
罪人。”帝泣受。后疾愈，帝复纳此函，后曰：“姑收之。”是年
七月，后上仙，帝开函，皆仁宗欲立英宗为皇嗣时臣
僚异议之书也。神宗执书恸哭，以太皇太后遗训，不
敢追咎其人，故帝宫中服三年之丧。尽礼尽孝者，知
慈德之不可报也。

狄青位枢密，或告以当推狄梁公为远祖，武襄愧谢
曰：“某出田家，少为兵，安敢祖唐之忠臣梁公者？”
《梦溪笔谈》：狄青为枢密使，有狄梁公之后，持梁公画
像及告身十馀通，诣青献之，以谓青之远祖。青谢之
曰：“一时遭际，安敢自比梁公。”厚有所赠而还之。比之
郭崇韬哭子仪之墓，青所得多矣。

《挥麈前录》：张垍乃张说之子，敬翔为敬晖之孙。本朝
刘温叟以父名岳，终身不听乐，至其孙几，乃自度曲，
预修乐书，可笑。近有吴铸者，乃国初功臣吴廷祚之
后，祖元扆复尚主而失节于刘豫，仕伪庭至枢密使，
为其用事。此一律，吁，可叹哉！

《挥麈后录》：文肃自高阳帅易青社，道出相台，冯文
简作守相见云：“本郡有一寄居王大卿，名尚恭，年高
不出仕，有乡曲之誉，愿一见公露少恳款，使其自言
相予共饭，可乎？”文肃颔之。翌日俾之同坐，即之甚温。
请间云：“某有一子，颇知宦学趣向，不幸早死。”启手足
际，自云：“初任荆南掾曹，秩满赁舟汎江而下，偶与一
嫠妇共载，因而野合有娠。既抵京师分首，闻妇人免
身得雄后，售与曾尚书家作妾，今计其子亦十馀岁
矣，不知果否？”文肃云：“某向任三司使日，置一获，云本
贵种，失身自售，携一小儿来见，俱随行。某以儿子畜
之坐上，因令呼来。大卿公一见抱持大恸，云面貌与
亡儿无少异者，今愿以见予。”文肃云：“虽如此，然事不
可料。闻公今岁当任子，愿为内举毕，赍补牒来，当遣
人送归。”王且悲且喜，彼此后皆如文约。文肃诸子兄
弟名连丝，字表德，上以公字此子，取名约，字公详，示
不忘曾氏。而公详之异母弟亦连名绹，字公敏，后易
敏功。公详仕至郡守，终奉直大夫。敏功子炎，以公详
荫入仕，尝为枢密使。嫠妇在文肃家生二子，至今两
族如一家焉。妇亦姓王，果名族。从弟乃信孺革，与其
子鼎相继尹京云。

五代时有姓吕为侍郎者三人，皆名族，俱有后，仕本
朝为相。吕锜，晋天福为兵部侍郎，曾孙文惠端相太
宗。吕梦奇，后唐长兴中为兵部侍郎，孙文穆蒙正相
太宗，曾孙文靖夷简相仁宗，衣冠最盛，已具《前录》。吕
咸休，周显德中为户部侍郎，七世孙正愍大防相哲
宗。异哉！

《栾城遗言》：籀年十有四，侍先祖颍昌，首尾九年，未尝
暂去侍侧。见公终日燕坐之馀，或看书籍而已。世俗
药饵玩好，公漠然忘怀。一日，因谓籀讲《庄子》二三段
讫，公曰：“颜子箪瓢陋巷，我是谓矣。”所闻可追记者若
干语，传诸笔墨，以示子孙。公令籀作诗文，五六年后，
忽谓籀曰：“汝学来学去，透漏矣。尝与文氏家姑言之”，
亦如此。公谓籀曰：“苏瑰训颋，常令衣青布襦，伏于床
下，出其颈受櫌楚。汝今懒惰，可乎？”

程子家世旧事，少师卜居醴泉，第舍卑狭。颐少时尝
到，宛然如旧，诸房门皆题“谁居”，先公大中所记也。后
十年再到，则已为四翁房子孙所卖，更易房室，不忍
复观矣。自少师贵显，居京师醴泉第宅，大评事诸孙
居之，后遂分而卖之，先公未尝问也。券契皆存，以其
上有少师书字，故不忍毁去。然收藏甚密，家中子弟
有未尝见者。先公守凤州时，四翁问欲得宅否，先公
答以叔有之，与珦有之正同，当善守而已。又出一少
师小印，合示颐曰：“祖物也，可收之。”颐曰：“翁能保之足
矣，不敢受者，所以安其疑心也。”又知太宗皇帝御书
及少监真像皆在，亦未敢求见。不意才数年，四翁卒。
比再至醴泉，则散失尽矣，思之痛伤。后又二十年，颐
到醴泉，改葬少师，始求得少监《段太君诰》于三翁家，
少师犀带于长安太监薄家，少师绿玉枕于四翁女
和家，鞍瓦于三翁家。

《金史章宗本纪》：章宗讳璟，小字麻达葛，显宗嫡子也。
母曰孝懿皇后徒单氏。大定八年，世宗幸金莲川。秋
七月丙戌，次冰井，上生。翌日，世宗幸东宫，宴饮欢甚，
语显宗曰：“祖宗积庆而有今日，社稷之福也。”又谓司
徒李石、枢密使纥石烈志宁等曰：“朕子虽多，皇后止
有太子一人，幸见嫡孙又生于麻达葛山。朕尝喜其
地衍而气清，其以山名之。”群臣皆称万岁。

《奔睹传》：昂本名奔睹，睦于兄弟，尤善施予，其亲族有贫困者，必厚给之，至于茵帐衣衾器皿仆马之属，常
预设于家，即命驾相就为具，欢乐终日，尽以遗之，即
日使富足。人或以子孙计为言，答曰：“人各有命，但使
其能自立尔，何至为子孙奴耶。君子以为达。”

《元史唐仁祖传》：“仁祖字寿卿，畏兀人。祖曰唐古直，子
孙因以唐为氏。仁祖少颖悟，通诸方语言，尤邃音律。
中统初，语诸贵胄为质，帝亲阅之，见仁祖曰：‘是唐古
直孙邪？聪明无疑也’。”

《刘德泉传》：至治三年，真定朱显，自至元间，其祖父已
分财至显，念侄彦昉等年幼无恃，谓弟耀曰：“父子兄
弟，本同一气，可异处乎？”乃会拜祖墓下，取分券焚之，
复与同居。

《木华黎传》：木华黎父孔温窟哇，以戚里故，在太祖麾
下。从征乃蛮部，乏食，太祖马毙，孔温窟哇以所乘马
济太祖，身当追骑死之，太祖获免。有子五人，木华黎，
其第三子也。木华黎子七人：长塔思，幼与常儿异，英
才大略，绰有祖风。及长，每语必先忠孝，曰：“大丈夫受
天子厚恩，当效死行阵间，以图报称，安能委靡苟且”
目前。以隳先世勋业哉。

《董文炳传》：文炳子士元，自襁褓丧母，祖母李氏爱之，
谓文炳曰：“俟儿能言，即令读书。”

《尚野传》：“野字文蔚，幼颖异，祖母刘厚资之，使就学。文
辞典雅，一本于理。”

《耶律希亮传》：希亮字明甫，性至孝，困厄遐方，家赀散
亡已尽，仅藏祖考画像，四时就穹庐陈列致奠，尽诚
尽敬。朔漠之人，咸相聚来观，叹曰：此中土之礼也。
《王思诚传》：思诚字致道，天资过人，七岁从师，授《孝经》
《论语》，即能成诵。家本农业，其祖佑诟家人曰：儿大不
教力田，反教为迂儒耶。思诚愈自力弗懈。

《显宗传》：“显宗讳甘麻剌，裕宗长子也。少育于祖母昭
睿顺圣皇后，日侍世祖，未尝离左右，畏慎不妄言，言
必无隐。”

《史天倪传》：天倪父秉直，读书尚气义。武仙谋作乱，乃
设宴邀天倪。有知其谋者，止天倪毋往，天倪不从，遂
为仙所杀。天倪之赴真定也，秉直密戒之曰：“观武仙
之辞气，终不为我用，宜备之。”天倪曰：“我以赤心待人，
人或相负，天必不容，愿无虑。”秉直乃携其孙楫权还
北京。至是人服其先识。

《吴当传》：“当字伯尚，澄之孙也。当幼承祖训，以颖悟笃
实称。及长，精通经史百家言。侍其祖至京，补国子生。
久之，澄既捐馆，四方学子从澄游者，悉就当卒业焉。”
《陈栎传》：“栎字寿翁，生三岁，祖母吴氏口授《孝经》《论语》
辄成诵。”

《何从义传》：“从义，延安洛川人。祖良、祖母李氏皆亡，从
义庐于墓侧，旦夕哀慕，不脱绖带，不食菜果，惟啖疏
食而已。事父世荣，母王氏，孝养尤至。伯祖温、伯祖母
郝氏、叔祖恭、叔祖母贺氏、叔祖让、叔祖母姜氏、叔父
珍、叔母光氏皆无子。比其亡也，从义咸为治葬，筑高
坟，祭奠以礼，时人义之。”

《独醒杂志》：“陈了翁与家人会食，男女各为一席。食已
曰：‘并坐不横肱，何也’？孙女七岁，答曰：‘恐妨同坐者’。”
《明外史刘基传》：“基父爚，元遂昌教谕。爚大父濠，好任
侠，邑人任融倡义旅，兴复宋室。事败，元遣使簿录其
党，株连遍里中，将尽诛之。使者夜宿濠舍，爚时甫十
岁，睹其籍，告濠饮使者酒，而阴纵火焚所居，籍悉毁。
使”者惧诛，更就濠问计。濠倾赀与之，使纳贿，事得解。
基生而颖异，读书过目领悟。塾师郑复初语爚曰：“人
言活万命者必封，此子必高公之门矣。”

《严烜传》：“烜字熙叔，性至孝。少时祖母陈疾笃，每夕祷
北辰，求以身代，刲股以进。”

《张惠传》：“惠字迪吉，有行谊。其祖墓尝遭兵燹，尸柩暴
露，家人惑术士言，久不修葺。惠既预乡荐，不择期日，
身亲畚锸尽掩之。方冬，披发徒跣如初。丧后宦游过
里不归家，寝食悉于墓庐，亲故欲见则就之，且席地
而食，曰：吾祖父皆在地，吾安忍高坐自恣哉。”其制行
如此。

《臧应奎传》：“应奎字贤征，父所生母卒，法不得承重，犹
执私丧三年。”

《郑文茂传》：文茂字宝夫，生有至性，父卒，呕血数升，毁
瘠骨立。其祖泣抚之曰：“吾老矣，既失壮子，又使我失
佳孙邪？”乃强起啜粥，庐于墓所。

《杜伟传》：“伟字道升，吴江人。六岁时，祖母病盲，或言舐
之即愈。伟如其言，果复明。”

《周是修传》：程通，绩溪人。祖平，坐事戍延安。通以贡入
太学，上书乞赦还其祖，辞甚哀，太祖怜而许之。
仁宗诚孝皇后张氏，传后父兵马副指挥麒，仁宗立，
册为后。宣宗即位，上尊号曰：皇太后。英宗即位，加上
太皇太后。英宗方九岁，大臣请太后垂帘听政，太后
曰：“毋坏祖宗法，第悉除罢一切不急务”，时时勗帝向
学，委任股肱。以故太监王振虽宠于帝，终太后世不
敢专大政。正统七年十月，太后崩。《遗诏》勉大臣佐帝“惇行仁政”，语甚谆笃。

《孝肃周太后传》：太后，英宗妃，宪宗生母也。孝宗即位，
尊为太皇太后。孝宗生西宫，母纪氏暴薨，太后育之
宫中，省视万方。以故孝宗事太后至孝。太后病疡久
之，病已，诰谕群臣曰：“粤自英皇厌代，予正位长乐，宪
宗皇帝以天下养，二十四年犹一日。兹予偶患疡，皇
帝夜龥天为予请，命春郊罢宴，问视惟勤。俾老年疾
体，获底康宁。以昔视今，父子两世，孝同一揆。予甚嘉
焉。”

《孝惠卲太后传》：“太后，宪宗妃，兴献王母也。成化十二
年，封贵妃。生三子：兴王祐杬、岐王祐榆、雍王祐橒。兴
王之藩，贵妃不得从世宗入继大统。贵妃老，目眚矣，
喜其孙为皇帝，摸世宗身，自顶至踵。已，进封为皇太
后。”

《王在复传》：“龚可正，嘉定诸生。负祖母避贼。天雨泥泞，
猝遇贼，贼恶，见妇人，欲杀其祖母，叱可正去。可正跪
泣请代，贼不从。可正以身覆祖母，贼并杀之。”

《薛瑄传》：瑄字德温，生时肌如水晶，洞见五内，其母欲
不举，祖闻其啼声，止之曰：“此儿体清而声宏，必异人
也。”乃举之。

《王翱传》：“翱字九皋。宪宗立，进太子太保孙以荫入太
学，不使应举。曰：‘汝幸得门荫，勿妨寒士路’。”

《杨守陈传》：守陈，字维新，鄞人。祖范有学行，乡人称栖
芸先生。尝诲守陈曰：“圣贤之学以精思实践为要，博
闻强记辅此而已。”守陈受教，作《致知》《力行》《持敬》三铭。
举景泰二年进士，改庶吉士。寻遭父丧，祖父母继殁，
居庐七年。

《陈茂烈传》：“茂烈字时周，幼孤，励志读书，每至夜分。祖
母悯其弱，屡止之，乃帷灯默诵不辍。祖母卒，易所居
营葬，并葬其父，躬负土石，坟成越日，一视哭尽哀。”
《林瀚传》：“瀚字亨大，闽人，南兵部参赞机务，行义甚高。
子九人，庭㭿、庭机最显。庭㭿字利瞻，瀚次子也，迁云
南左参政。正德九年，以父年高乞侍养，诏令归省。既
抵”家，复上疏恳请，乃许之。时子炫已成进士，官礼部
主事，亦谒假归。三世一堂，乡人称盛事焉。庭机，字利
仁，南京礼部就拜工尚。穆宗立，就调礼部。会子燫已
为祭酒，遂致仕归。燫字贞恒，自燫祖瀚、父庭机三世
为祭酒，皆有声称，前此未有也。燫以庭机笃老，侍养
于家，先父卒，居正犹在事，不得赠谥。久之，始赠太子
少保，谥“文恪。”明兴三世为尚书，并得谥“文”，林氏一家
而已。乡人重其世德，以瀚与庭㭿、庭燫机合祀，曰世
忠祠。

《仇钺传》：“钺孙鸾，字伯翔，步少读书能文，钺奇爱之。彭泽
与钺相得，为制名字，延誉公卿间。”

《赵用贤传》：“用贤字汝师，常熟人，授检讨。张居正父丧
夺情，用贤抗疏拜杖除名。用贤体素肥肉溃落如掌，
其妻腊而藏之。用贤孙士春，字景之，授编修，兵部尚
书。杨嗣昌既夺情视事，复谋入阁。士春上疏曰：‘臣祖
先臣用贤，首论故相夺情，几毙杖下，腊其白肉，以示
子孙。臣虽愚陋，敢背家学，负明主，坐视纲常扫地哉’！”
疏入，谪广东布政司照磨。赵氏祖孙并以谏辅臣夺
情获谴，时议贤之。

《刘宗周传》：“宗周，字起东，山阴人，以遗腹生。年二十四，
举进士，遭母忧，服阕，以祖父年高不欲出，祖父强之。
又一年，起选行人，竟以终养归，及遭丧，毁瘠。”

《南企仲传》：“企仲，字伯穉，渭南人。举万历八年进士，以
祖母年高，请终养。为张居正所恶，下抚按勘问，时论
骇焉。”

《沈德四传》德四，华亭人，祖母疾，刲股肉疗之愈。已而
祖父疾，又刲肝作汤进之亦愈。洪武二十六年被旌。
《赵简王高燧传》康王厚煜，事祖母杨妃以孝闻，嘉靖
七年六月，玺书褒予。

《陈彦回传》：“彦回字士渊，莆田人。父立诚，为归安县丞，
被诬论死，彦回谪戍云南，弟彦囦戍辽东。彦回入滇，
家人从者多道死。比至蜀，惟彦回与祖母郭在，会赦
又弗原，监送者怜而纵之去。顾贫不能归，往依乡人
定远知县黄积良，冒黄姓。久之，以给事中杨维康荐，
擢徽州知府。建文元年，以循良受上赏。遭祖母丧，当”
去，百姓走京师，乞留彦回衰绖赴阙自陈首，乞得复
姓，夺哀留徽，除彦囦戍籍。彦回乞终丧，不许，许襄事
还府，再乞，又不许。葬郭徽城北十里北山之阳。彦回
时走墓下，哭甚哀，人目之曰：“太守山彦回。”对百姓泣
曰：“吾罪人也，向以亡命冒他姓，祖母存，陈首恐获罪，
隐忍且二十年。今祖母殁，宜自请死，上特宥我，终当
以死报国耳。”时燕兵逼京师，彦回纠集义勇赴援。《成
祖》即位，械至京，死，籍其家。

《王守仁传》：“守仁字伯安，母娠十有四月，祖母梦神人
自云中送儿下，遂生，因名云。五岁不能言，遇异人拊
之，更名守仁乃言。”

《戚贤传》：贤字秀夫，全椒人。家世力农，不知学。高祖通
年九十馀，睹其子孙朴鄙，居恒怏怏，临没拊床叹曰“天固靳吾一儒家儿耶！”及贤稍长，闻通绝语，辄愤悒，
自誓必为儒，晓夜诵读，竟登嘉靖五年进士。

《李世达传》。“世达，字子成，泾阳人。历考功文选郎中。隆
庆初，丁曾祖忧。”

《钱瑛传》：“瑛字可大，吉水人。祖本和以笃行称，瑛生八
月而孤，元末大乱，奉祖及母避难历五六年，最后遇
贼缚本和，瑛奔救，并缚之。本和哀告贳其孙，瑛亦泣
请代不已，贼怜而两释之。”

《后渠杂识》：王忠肃为吏部尚书，忠清为英皇所信任。
仲孙以荫入监，将应秋试，以有司印卷白公，公曰：“汝
才可登第，吾岂忍蔽之哉？如汝误中第，则妨一寒士
矣。且汝有所得仕，何必强所不能，以幸冀非分耶？”裂
卷火之。

《稗史》：黄岩王璧为郎署时，居京师，其祖寿登期颐，寄
诗于璧，一联云：“若使来看百岁祖，何妨迟作十年官。”
璧以诗闻，乞归省，朝廷嘉纳之。

《明语林》：“徐应魁有至性，祖母卢氏殁，负土成坟，至冬
雪深数尺，门径尽没，水火绝。六日，忽地响，庐中醴泉
出。”

《续文献通考》：“傅兴，高安人。祖母曹氏孀居，为华林贼
所掠，欲杀之。兴渡水以救，贼以巨凳压之，凳忽断，贼
惊异，释之。事闻，诏冠带，表其门。”

孙毓，武陟人。初登洪武丙子乡试，后代祖父行戍十
有四年。

明朝盛事，国朝以进士为荣。《海内世家》，三代中进士
者固多，只祖孙父子得相见者绝少。惟福建候官县
林春泽，正德甲戌进士，为建昌太守；子应亮，嘉靖壬
辰进士，为户部侍郎；孙如楚，嘉靖乙丑进士，为广东
提学副使；浙江乌程县董份，嘉靖辛丑进士，为礼部
尚书；子道醇，万历癸未进士，为给事中；孙嗣成，万历
庚辰进士，为礼部郎中。祖孙父子俱在一堂，乃稀有
之事。而林氏尤享上寿。建昌一百四岁，侍郎八十岁，
学宪自广东告归，侍养尤难得。

《河间忠武王张玉》，子《定兴忠烈王辅》，孙《宁阳恭靖王
懋》，凡三代王《东平朱武烈王能》，子《平阴武愍王勇》，又
再世，而《定襄恭靖王希忠》继之，亦可称“三代也。”

《易经晋卦六二》：“晋如，愁如，受兹介福，于其王母。”〈注〉“王
母”、祖母也。谓阴之至尊者。指六五也。

《小过》：六二：“过其祖，遇其妣。”〈注〉阳之在上者、父之象。尊
于父者、祖之象。四在三上、故为“祖。”五阴而尊、祖、妣之
象。

《书经》仲虺之诰：“以义制事，以礼制心，垂裕后昆，
伊训古有夏先后，方懋厥德，罔有天灾。山川鬼神，亦
莫不宁。暨鸟兽鱼鳖，咸若于其子孙弗率，皇天降灾，
假手于我有命，造攻自鸣条，朕载自亳。”

《太甲》“辟不辟，忝厥祖。”

“率乃祖攸行。”“惟朕以怿，万世有辞。”

王懋乃德，视乃烈祖，无时豫怠。

《武成》惟有道，曾孙周王发。〈注〉“有道”，指其父祖而言。“周
王”二字，史臣追增之也。

《洪范》“身其康彊，子孙其逢吉。”

《康王之诰》，“张皇六师，无坏我高祖寡命。”〈注〉“皇”，大也。张
皇六师，大戒戎备，无废坏我文武艰难寡得之基命
也。

《君牙》缵乃旧服，无忝祖考。

率乃祖考之攸行。

《诗经小雅斯干》篇：“似续妣祖，筑室百堵。”〈注〉《似》，嗣也。“妣”
先于祖者，协下《韵》尔。

《大雅下武》篇：“昭兹来许，绳其祖武。”

《文王有声篇》：“诒厥孙谋，以燕翼子。”〈注〉《诒遗》，燕安翼，敬
也。谋及其孙，则子可以无事矣。

《生民》篇：“缵戎祖考，王躬是保。”

《周颂·丰年》篇：“为酒为醴，烝𢌿祖妣。”〈注〉烝，进也。𢌿，与也。
《商颂烈祖》篇：“嗟嗟烈祖，有秩斯祜。”

《元鸟》篇：“商之先后，受命不殆，在武丁孙子。”

《礼记·王制》：“归假于祖祢，用特。”〈注〉假，至也。方氏曰：“天子
之出必造乎祢，及其归也，必假于祖祢。出而造之，所
以象生时之必告也；归而假之，所以象生时之必面
也。”

天子将出，造乎祢；诸侯将出造乎祢。〈注〉造，祭名。天子
出为巡守也。诸侯则朝觐会同之出欤。

天子将出征，造乎祢，祃于所征之地，受命于祖。〈注〉《祃》
行，师之祭也。受命于祖，卜于庙也。

《文王世子》，“五庙之孙，祖庙未毁，虽为庶人，冠取妻必
告，死必赴，练祥则告。”〈注〉诸侯五庙，始封之君为太祖，
百世不迁，此下亲尽则递迁。此言五庙之孙，是始封
之君，即五世祖，故云“祖庙未毁，未递迁”也。此孙虽无
禄仕，然冠昏必告于君，死必赴练祥之祭。必告者，以
其亲未尽也。

《丧服》：“王者禘其祖之所自出，以其祖配之，而立四庙庶子王亦如之。”〈注〉山阴陆氏曰：“此言王者后世或更
衰乱，统序既绝，其子孙有特起者。若汉光武复有天
下，既复七庙，则其曾祖祢当别立庙祀之，故曰‘庶子，
王亦如之也’。”

“别子为祖，继别为宗，继祢者为小宗。”有五世而迁之，
宗其继高祖者也。是故祖迁于上，宗易于下。尊祖故
敬宗，敬宗所以尊祖祢也。〈注〉五世者，高祖至元孙之
子。此子于父之高祖无服，不可统其父同高祖之兄
弟，故迁易而各从其近者为宗矣。故曰：“有五世而迁
之，宗其继高祖者也。”山阴陆氏曰：“有五世而迁之宗，
据宗其继高祖者五世，则迁者也。其继高祖者，元孙
也，宗其继高祖者，元孙之子也。”

亲亲，尊尊！〈注〉“亲亲”，谓父母也。“尊尊”，谓祖及曾祖、高祖
也。

《大传》：“礼不王不禘，王者禘其祖之所自出，以其祖配
之。”

诸侯及其太祖，大夫、士有大事，省于其君“于《祫》及其
高祖。”〈注〉此言诸侯以下有祫祭之礼。二昭二穆与太
祖而五者，诸侯之庙也。大事，谓祫祭也。大夫三庙，士
二庙、一庙，不敢私自举行，必省问于君而君赐之，乃
得行焉。而其祫也，亦上及于高祖。“于”者，自下于上之
义。以卑者而行尊者之礼，故谓之“于祫。”

《牧之野》，武王之大事也。既事而退，柴于上帝，祈于社，
设奠于牧室，遂率天下诸侯，执豆笾逡奔走，追王太
王亶父、王季历、文王昌，不以卑临尊也。

“上治祖祢”，尊尊也；“下治子孙”，亲亲也。〈注〉治，理而正之
也，谓以礼义理正其恩之隆杀，属之戚疏也。马氏曰：
“上治祖祢，所以尊之也；下治子孙，所以亲之也。上治
祖祢，则上有所杀；下治子孙，则下有所杀。上杀下杀，
而亲毕矣。”

“自仁率亲”，等而上之，至于祖，名曰“轻”；“自义率祖”，顺而
下之，至于祢，名曰“重。”一轻一重，其义然也。

《左传》：“故昭令德以示子孙。”

《孔张》，君之昆孙，子孔之后也。

《国语》“绍续昆裔。”

共之从孙，《四岳》佐之。〈注〉共，共工也。从孙，昆弟之孙也。
言共工从孙为四岳之官，掌帅诸侯助禹治水。
《干凿度》“火为坤母，异为离父，金乃坤孙。”

《大戴礼》：“先祖者，类之本也，无先祖焉出。”故《礼》“宗事先
祖。”

《方言》：鼻，始也。嘼之初生谓之鼻，人之初生谓之首。梁
益之间谓鼻为初，或谓之祖。祖，居也。〈注〉鼻、祖皆始之
别名也，转复训以为居，所谓代语者也。

扬雄反。《离骚注》：“鼻祖。始祖也。”按《野客丛书》。凡人孕胎。
必先有鼻。然后有耳目之属。今之画人亦然。必先画
鼻。

《史记·周本纪》：“殷之末孙纣忝废先王明德。”

《孟尝君传》：文承间问其父婴曰：“子之子为何？”曰：“为孙。”
“孙之孙为何？”曰：“为元孙。”“元孙之孙为何？”曰：“不能知也。”
韩王信传信，故韩襄王孽孙也。

郑当时传其游，知交皆其大父行。〈注〉祖父也。

《梁孝王世家》：“李太后，亲平王之大母也。”〈注〉祖母也。
《前汉书惠帝本纪》：“上造以上及内外公孙耳孙有罪
当刑。”〈注〉应劭曰：“公孙，谓王侯内外孙也。耳孙者，元孙
之子也。言去其曾高益远，但耳闻之也。”李斐曰：“耳孙，
曾孙也。”张晏曰：“公孙，宗室侯王之孙也。”晋灼曰：“耳孙，
元孙之曾孙也。《诸侯王表》在八世。”师古曰：“内外公孙，
国家宗室及外戚之孙也。”耳孙，诸说不同，据《平纪》及
《诸侯王表》说梁孝王元孙之子耳孙。耳，音仍。又《匈奴
传》说握衍朐鞮单于云“乌维单于耳孙。”以此参之，李
云“曾孙”是也。然《汉书》诸处，又皆云曾孙非一，不应杂
两称而言。据《尔雅》，“曾孙之子为元孙，元孙之子为来
孙，来孙之子为昆孙，昆孙之子为仍孙，从己而数，是
为八叶。”则与晋说相同。仍、耳声相近，盖一号也。但班
氏惟存古名，而计其叶数则错也。

《唐书柳宗元传》：宗元，后魏侍中济阴公之系孙。
《旧唐书礼仪志》：“惟我艺祖文考，精爽在天。”其曰：“懿尔
幼孙，克享上帝。”

《乐章》“元王贻绪，后稷谋孙。”

李氏《刊误》：“按《礼记》：‘昭，明也；穆，美也’。盖光扬先祖之德，
著斯美号。至晋武帝以其父名昭，改为韶音，历代已
远，岂宜为晋氏之讳而行于我唐哉？今请复为昭穆。”
《道山清话》：“正献杜公尝言：人家祀祖先，非简慢则媟
渎，得其中者鲜矣。”

《读书杂钞》：“为王父尸为君尸。”孔疏：“天子至士皆有尸。
《特牲》是士礼，《少牢》是大夫礼，并皆有尸云云。天子以
下宗庙之祭，皆用同姓之嫡，故《祭统》云：‘祭之道，孙为
王父尸。所使为尸者，于祭者为子行，父北面而事之’。
注云：‘子行，犹子列，祭祖则用孙列，皆取于同姓之适
孙也。天子诸侯之祭，朝事延尸于户外，是以有北面’”
事尸之礼。虽取孙列，皆用卿大夫为之。故《既醉》注云“天子以卿。”郑笺云：“诸侯入为天子卿大夫，故云公尸。”
天子既然，明诸侯亦尔，故大夫士亦用同姓嫡者。《曾
子问》曰：“无孙，取于同姓可也。”又郑注《特牲礼》：“大夫士
以孙之伦为尸。”

《宜斋野乘》：今人称先子、先君、先人为父，然不独父也，
祖宗皆可。如曾西称曾参曰：“‘予先子之所畏也’，则称
祖为先子。子顺曰：‘吾先君之相鲁也’，则称六世祖为
先君。孔安国曰‘先君，孔子又曰：‘我先人用藏其家书
于屋壁，则称十一世祖为先君，称五世祖子襄为先
人也’’。”

懒真子元城先生尝言：异哉，卢杞之为人也，不独愧
见父祖，又且愧见其子也。卢氏，唐甲族也，而怀慎一
派为盛。怀慎以清德相元宗，号为名相，而生东都留
台，奕奕骂禄山，被害，在《忠义传》。奕生杞相，德宗败乱
天下，在《奸臣传》。杞生元辅，《元辅传》云：“端静介正，能绍
其祖。”故历显剧任。而人不以杞之恶为异，亦附《忠义
传》。故曰：“杞不独愧见其父祖，又且愧见其子也。”元城
先生刘待制安世，字器之云。

《闻见后录》：戾太子非美谥也，宣帝以加其祖。予谓太
子之死，可哀也，与幽、厉之恶不同，与孟子所谓“虽孝
子慈孙不能改”者亦不同也。

《野客丛谈》：人在世间，不必赢馀粗足伏腊，心下无事，
子孙同乐，此政乐尔。苟为不然，虽官尊年高，何益于
事。晋魏舒位司徒，年八十二，官非不尊，寿非不高，然
惟有一子一孙，皆先逝，茕然独处，愁苦无聊。天子于
是下诏以安之曰：“舒告老之年，处穷独之苦，每怛然
为之嗟悼，思所以散愁养气，增滋味品物。仍赐阳燧”
安车，出入观省，或以散忧。宠则宠矣，乐安在哉？当此
之时，不如一介之士，无荣无辱，优游蓬荜之下，仰事
俯育，团圝笑语，和气满怀，有足乐者，理有不可致诘。
既与其贵，又与其寿，又何不与其后以慰其心？岂非
傅其翼者去其角乎？天苟如是，又何不裁其有馀，补
其不足哉？今与其贵，又与其寿，而不与其后。使其悲
苦无聊，则所与贵与寿者，无补其为乐，又不如不与
之为愈也。不知天与其贵与寿者，将荣之耶？抑困之
耶？殆不可致诘也。

《梦溪笔谈》：予为《丧服后传》书成，熙宁中欲重定五服
而刺。予预讨论雷郑之学，阙谬固多，其间高祖远孙
一事，尤为无义。丧服但有曾祖齐衰五月，远曾缌麻
三月，而无高祖远孙服。先儒皆以谓服同曾祖曾孙，
故不言，可推而知。或曰：“经之所不言则不服。”皆不然
也。曾，重也，由祖而上者皆曾祖也，由孙而下者皆曾
孙也，虽百世可也。苟有相逮者，则必为服丧三月。故
虽成王之于后稷，亦称“曾孙。”而《祭礼》祝文无远近皆
曰“曾孙。”《礼》所谓“以五为九”者，谓傍亲之杀也。上杀下
杀至于九，傍杀至于四，而皆谓之族。过此则非其族
也。非其族，则为之无服。唯正统不以族名，则是无绝
道也。

《老学庵笔记》：“东坡《海外》诗云：‘梦中时见作诗孙’”初不
解。在蜀见苏山藏公墨迹《叠韵竹诗》后题云：“‘寄作诗
孙符’。乃知此句为仲虎发也。”

《容斋三笔》前所书“司封失典故”，偶复忆一事，尤为可
笑。绍兴二十八年郊祀赦恩，资政殿学士楼炤父已
赠少师，乞加赠司封，以资政殿学士系只封赠一代，
父既至少师，不合加赠，独改封其母范氏、欧阳氏为
秦国、魏国夫人。盖楼公虽尝为执政，而见居官职须
大学士，乃恩及二代，故但用侍从常格。资政殿学士
施钜父仲说，已赠太子太保，加为宫傅，亦不及祖也。
乾道六年，仲兄以端明殿学士知太平州。是年郊赦，
伯兄已赠祖为太保，而转运司移牒太平州云：“准吏
部牒，取会本路曾任执政官合封赠二代者。”仲兄既
具以报，又再行下。时祖母及父母已至极品，于是以
祖为言，遂复赠太傅，命词给告，殊非端殿所当得，不
知省部一时何所据也。

《容斋四笔》：“封赠，先世自晋、宋以来有之，迨唐始备，然
率不过一代，其恩延及祖庙者绝鲜，亦未尝至极品。
郭汾阳二十四考中书令，而其父赠止太保；权德舆
位宰相，其祖赠止郎中。唐末五季，宰辅贵臣，始追荣
三代，国朝因之。李文正公昉本工部郎中超之子，出
继从叔绍昉再入相，表其事求赠所生父祖官封，诏”
赠祖温太子太保，祖母权氏莒国太夫人，父超太子
太师，母谢氏郑国太夫人。谓异数后不闻继之者。
《辍耕录》：今人谓曾祖父曰太公，此盖相承之谬，当称
祖父为是。后汉李固之父郃为司空，固女当固伏诛
日，曰“太公以来”云。注：太公谓祖父郃也。

《日知录》：自父而上皆曰祖，《书微子之命》曰：“乃祖成汤”
是也。自子而下皆曰孙，《诗閟宫》之篇曰：“后稷之孙，实
维太王。”又曰：“周公之孙，庄公之子”是也。

汉儒以曾祖之父为高祖。考之于传，高祖者，远祖之
名尔。《左传昭公十七年》：“郯子来朝，曰：我高祖少皞挚
之立也。”则以始祖为高祖。《书·盘庚》：“肆上帝，将复我高祖之德，乱越我家。”《康王之诰》：“张皇六师，无坏我高祖
寡命。”则以受命之君为高祖。《左传昭公十五年》：“王谓
籍谈曰：‘昔而高祖孙伯黡司晋之典籍’。”则谓其九世
为高祖。十二年，楚灵王谓右尹子革曰：“昔我皇祖伯
父昆吾。”亦谓其始祖之昆弟。《书》“归格于艺祖”，以艺祖
为文祖，不详其义。人知宋人称太祖为艺祖，不知前
代亦皆称其太祖为艺祖。唐元宗开元十一年，幸并
州，作《起义堂颂》曰：“东西南北，无思不服。山川鬼神，亦
莫不宁。实惟艺祖储福之所致。”十三年，封泰山，其《序》
曰：“惟我艺祖文考，精爽在天。”此谓唐高祖。张说作《享
太庙乐章》曰“肃肃艺祖，滔滔濬源。有雄舞剑，作镇金
门。元王贻绪，后稷谋孙。”此谓高祖之高祖讳熙，追尊
宣皇帝者也。后汉高祖乾祐元年改元，制曰“昔我艺
祖神宗，开基抚运，以武功平祸乱，以文德致昇平。”此
谓前汉高祖。金世宗大定二十五年，封混同江神，册
文曰：“仰艺祖之开基，嘉江神之效灵。”此谓金太祖，然
则是历代太祖之通称也。

唐武宗会昌三年，讨刘稹，制曰：“顷者烈祖在藩，先天
启圣。”是以元宗为烈祖。宋王旦《封祀坛序》：烈祖造新
邦，臻大定，经制而未遑；神宗求至理，致升平，业成而
中罢。是以太祖为烈祖，太宗为神宗，亦古人之通称
也。

唐元稹行裴度制曰：“佑我宪考，为唐神宗。”吕氏《读诗
记》引李氏曰：“本朝太宗称神宗，及神宗称神宗，则太
宗不复称神宗矣。”今按魏泰《东轩笔录》称太祖、太宗
为艺祖、神宗。

《左传哀二年》：卫太子祷曰：“曾孙蒯瞆，敢昭告皇祖文
王、烈祖康叔、文祖襄公。”《书》：文侯之命：“汝克昭乃显祖。”
烈祖、显祖，皆谓其始封之君，此古人之通称。

《祭义》：“以事天地山川社稷。先古”，先古，先祖也。《诗》曰：“以
似以续，续古之人。”亦谓其先人也。近曰先，远曰古，故
周人谓其先公曰古公。

子孙得称祖父之字，子称父字，屈原之言“朕皇考曰
伯庸”是也。孙称祖字，子思之言仲尼祖述尧舜是也。
《仪礼》筮宅之辞曰：“哀子某为其父某甫筮宅。”又曰：“哀
子某，来日某，卜葬其父某甫”，字父也。虞祭之祝曰：“适
尔皇祖某甫。”卒哭之祝曰：“哀子某，来日某，𬯀祔尔于
尔皇祖某甫”，字祖也。祔祭之祝曰：“适尔皇祖某甫，以
𬯀祔尔孙。”某甫，两字之也。字为臣子所得而称，故周
公追王其祖曰“王季”，王而兼字。

《册府元龟》，唐宪宗元和元年，礼仪使奏言：“谨按《礼记》
曰：‘既卒哭，宰夫执木铎以命于宫曰：舍故而讳新’。此
谓已迁之庙，则不讳也。今顺宗主升祔礼毕，高宗、中
宗神主上迁，请依礼不讳。”制可。

金縢，周公之祝辞。曰“惟尔元孙某。”《左传》：荀偃济河而
祷，称“曾臣彪”，名君也。《左传》：楚子围宋，申犀见王，称无
畏。知罃对楚王，称外臣首。鄢陵之战，栾鍼曰“书退”，名
父也。华耦来盟，称君之先臣督。栾盈辞于周行人，曰
“陪臣。”书曰“其子黡”，名祖若父也。

汉惠帝从叔孙通之言，郡国多置原庙。元帝时，贡禹
以为不应古礼。永光四年，下丞相韦元成等议，“以《春
秋》之义，父不祭于支庶之宅，君不祭于臣仆之家，王
不祭于下土诸侯，请勿复修。”奏可。因罢昭灵后、武襄
王、昭哀后、卫思后、戾太子、戾后园，皆不奉祀。后魏明
元贵嫔杜氏，魏郡邺人，生世祖，及即位，追尊为穆皇
后，配享太庙，又立后庙于邺。高宗时，相州刺史高闾
表修后庙。诏曰：“妇人外成，理无独祀，阴必配阳，以成
天地。未闻有莘之国，立太姒之飨。此乃先皇所立一
时之至感，非经世之远制，便可罢祀。”是古人罢祖宗
之庙而不以为嫌也。王莽尊元帝庙号高宗，成帝号
统宗，平帝号元宗，中兴皆去之。后汉和帝号穆宗，安
帝号恭宗，顺帝号敬宗，桓帝号威宗。桓帝尊母梁贵
人曰恭怀皇后，安帝尊祖母宋贵人曰敬隐皇后，顺
帝尊母李氏曰恭愍皇后。献帝初平元年，左中郎将
蔡邕议：“孝和以下，政事多衅，权移臣下。嗣帝殷勤，各
欲褒崇，至亲而已，臣下懦弱，莫能执正。据礼，和、安、顺、
桓四帝不宜称宗。又恭怀、敬隐、恭愍三皇后，并非正
嫡，不合称后，皆请除尊号。”制曰：“‘唐高宗太子弘，追
谥孝敬皇帝，庙号义宗。开元六年，将作大匠韦凑上
言，准礼不合称宗’。于是停义宗之号。是古人除祖宗
之号而不以为忌也。后世浮文日盛，有增无损。德宗
初，立礼仪使，吏部尚书颜真卿上言：‘上元中，政在宫
壸，始增祖宗之谥。元宗末，奸臣窃命，列圣之谥有加
至十一字者。按周之文武，言文不称武，言武不称文，
岂盛德所不优乎？盖称其至者故也。故谥多不为褒，
少不为贬。今列圣谥号太广，有逾古制，请自中宗以
上皆从初谥，睿宗曰圣真皇帝，元宗曰孝明皇帝，肃
宗曰宣皇帝，以省文尚质，正名敦本’。”上命百官集议，
儒学之士皆从真卿议。独兵部侍郎袁傪官以兵进，
奏言“陵庙玉册、木主，皆已刊勒，不可轻改。”事遂寝。不
知陵中玉册所刻，乃初谥也。自此宗庙之广，谥号之繁，沿至本朝，遂成故典，而人臣不敢议矣。

《徐三重家则附志》：“吾家世农业，温饱先人方壶公，居
贫习儒术，晚托意吟讽，有以自乐。余兄弟相继为儒，
应科目，余偶幸一第，余三子亦儒，次子又获幸，业儒
是本分其获幸，则皆非望也。盖先大父鹤田公为里
祭酒，而好德行惠利泽周一方，先人又能以忠厚善
承之，后人赖以窃幸两世者，非此欤？乃今德薄力微”，
不足复有所增益。窃恐流泉馀润，挹之且再而未尽，
能几何？余滋惧五世之泽，食焉而靡称，后生辈复安
所藉以得绵延？固应朝夕勤念而重兢兢也。

范弘嗣《做人镜》：“霜露既降，雨露既濡，则有凄怆怵惕
之心。四时祭四代，冬至祭始祖，春祭先祖，夏至祭曾
祖，季秋祭祢。俗节如上元寒食、端阳、中元、重九、寒衣，
则献以时食。或墓祭祖先祠堂，必常使精洁。朔望则
拜，有事则告，出必告，反必面遇祖先及父母忌辰，变
素服举祭。是日齐戒，不饮酒茹荤，不与喜宴。三世不
修家谱”者。不孝坟墓。勿轻伐树木。

《海录碎事》：虽有禹汤之德，不能训末孙之桀纣。
《读书记》“鲁自中叶，叶字从草从木从世。草木一叶上
生一叶，叶叶相承，犹人之父子祖孙相继世也，故曰
‘叶’。”

《后汉书刘根传》：“刘根者，颍川人也，隐居嵩山中，诸好
事者自远而至，就根学道。太守史祈以根为妖妄，乃
收执诣郡，数之曰：‘汝有何术而诬惑百姓？若果有神，
可显一验事，不尔，立死矣’。根曰：‘实无它异，颇能令人
见鬼耳’。祈曰：‘促召之，使太守目睹尔乃为明’。”根于是
左顾而啸。有顷，祈之亡父祖近亲数十人，皆反缚在
前，向根叩头曰：“小儿无状，分当万坐。”顾而叱祈曰：“汝
为子孙，不能有益先人，而反累辱亡灵，可叩头为吾
陈谢。”祈惊惧悲哀，顿首流血，请自甘罪坐根嘿而不
应，忽然俱去，不知所在。

《宋书徐羡之传》：“初，羡之年少时，常有一人来谓之曰：
‘我是汝祖’。羡之因起拜之。此人曰：‘汝有贵相而有大
厄，可以钱二十八文薶宅四角，可以免灾，过此可位
极人臣’。”后羡之随亲之县，住县内，常暂出。而贼自后
破县，县内人无免者，鸡犬亦尽，惟羡之在外获全。
宋赵溍《养痾漫笔》：太原王仁裕家远祖母约二百馀
岁，形质才三四尺，两眼白睛皆碧，饮啖甚少，夜多不
睡，每月馀忽不见。数日复至，亦不知其来往之迹。床
头有一柳箱，可尺馀，封锁甚密，人未尝得见其中物。
常戒诸孙曰：“如我出，慎勿开此箱，开则我不回也。”诸
孙中有一无赖者，一日醉酒而归，祖母不在，径诣床
头取封锁柳箱开之，其中只有一小铁篦子，馀无他
物。自此祖母竟不回矣。

《幽明录》：“明帝永平五年，剡县刘晨、阮肇共入天台山，
度山出一大溪，溪边有二女子，姿质妙绝，遂留半年。
后怀土求归。既出，亲旧零落，邑屋改异，无复相识。讯
问得七世孙。